代賀皇太子生日
作者：曾丰
朝代：宋

paragraphs: 里社鳴連日，黄河清九灣。
乾坤和氣滿，朝野太平還。
星斕荆州界，光流蘭殿間。
階蓂猶美少，籬菊具花慳。
祥吹譁銅律，歡聲塞衛環。
天資岐更嶷，淵德雅而嫺。
銀榜題新出，桑弧掛未彎。
雙龍牢國本，三善繫人寰。
牆石塗深碧，車輪刷淺斑。
誕彌今月是，宴饌兩宮頒。
魚藻清遊急，銅龍白晝閑。
承華門可款，博望客難攀。
曾玷瀛洲選，仍聯甪里班。
夢雖疎角觀，足未遽商山。
江右新持節，吳頭舊逼蠻。
五雲依遠庇，三祝護童顔。